
RAVILIŠKIO RAJONO SAVIVALDYBĖS TARYBA

SPRENDIMAS
DĖL RADVILIŠKIO RAJONO SAVIVALDYBĖS VIETOS GYVENTOJŲ APKLAUSOS ORGANIZAVIMO TVARKOS APRAŠO PATVIRTINIMO

2025 m.                d. Nr. 
Radviliškis




Vadovaudamasi Lietuvos Respublikos vietos savivaldos įstatymo 4 straipsnio 8 punktu, 15 straipsnio 2 dalies 36 punktu,  Radviliškio rajono savivaldybės taryba n u s p r e n d ž i a:
.	Patvirtinti Radviliškio rajono savivaldybės vietos gyventojų apklausos organizavimo tvarkos aprašą (pridedama).
.	Pripažinti  netekusiu galios Radviliškio rajono savivaldybės tarybos 2021 m. rugpjūčio 26 d. sprendimą Nr. T-571 „Dėl vietos gyventojų apklausos organizavimo tvarkos aprašo patvirtinimo“.



Savivaldybės meras				


PATVIRTINTA
Radviliškio rajono savivaldybės tarybos 
2025 m. kovo        d. sprendimu Nr. T-



 SKYRIUS


.	 Radviliškio rajono savivaldybės (toliau – Savivaldybė) vietos gyventojų apklausos organizavimo tvarkos aprašas (toliau – Aprašas) reglamentuoja vietos gyventojų apklausos (toliau – Apklausa) bendruosius principus, būdus, iniciavimą, organizavimą, Apklausos komisijos įgaliojimus, rezultatų nustatymą ir naudojimą, apklausą inicijuojančius, organizuojančius ir vykdančius subjektus.
.	 Apklausos tikslas – sužinoti vietos gyventojų nuomonę klausimais, kuriuos Savivaldybė sprendžia atlikdama savarankiškąsias funkcijas, gerinti ryšius su visuomene, skatinti visuomenę dalyvauti tvarkant Savivaldybės viešuosius reikalus, stiprinti Savivaldybės gyventojų pasitikėjimą Savivaldybe. 
.	 Apklausa organizuojama vadovaujantis Lietuvos Respublikos vietos savivaldos įstatymo, Savivaldybės tarybos veiklos reglamento ir šio Aprašo nustatyta tvarka.
.	 Apklausą inicijuoti, joje dalyvauti gali asmenys, kuriems apklausos dieną yra suėję 18 metų ir kurie savo gyvenamąją vietą yra deklaravę Savivaldybės teritorijoje arba kurie yra įtraukti į gyvenamosios vietos nedeklaravusių asmenų apskaitą Savivaldybėje. Šiam reikalavimui užtikrinti tvarkomi asmens duomenys: asmens vardas, pavardė, asmens kodas ir gyvenamosios vietos adresas.
.	 Dalyvavimas Apklausoje yra laisvas (savanoriškas) ir grindžiamas visuotine, lygia teise tiesiogiai pareikšti nuomonę. Gyventojai Apklausoje dalyvauja asmeniškai, jų reiškiamos valios kontroliuoti neleidžiama.
.	 Negalima varžyti gyventojų teisės dalyvauti Apklausoje dėl jų lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų.
. Apklausai gali būti teikiami klausimai, kuriuos savivaldybė sprendžia atlikdama savarankiškąsias funkcijas. Savivaldybės taryba, priimdama sprendimą, gali nustatyti klausimus, kuriems spręsti turi būti organizuojamos apklausos.
. Apklausos dėl Savivaldybių steigimo, esamų Savivaldybių panaikinimo, taip pat jų teritorijų ribų bei centrų nustatymo ir keitimo bei gyvenamųjų vietovių teritorijų ribų nustatymo ir keitimo, pavadinimų joms suteikimo ir keitimo organizuojamos vadovaujantis Lietuvos Respublikos teritorijos administracinių vienetų ir jų ribų įstatymu.

 SKYRIUS


. Apklausos paskelbimo iniciatyvos teisė priklauso Savivaldybės gyventojams, Savivaldybės tarybai, merui ir seniūnui: 
. gyventojai Apklausos paskelbimo iniciatyvos teisę įgyvendina ne mažiau kaip 5 procentų iniciatyvinės grupės siūlomos apklausos teritorijos vietos gyventojų reikalavimu;
. Savivaldybės taryba apklausos paskelbimo iniciatyvos teisę įgyvendina ne mažiau kaip ¼ Tarybos narių grupės reikalavimu Savivaldybės tarybos veiklos reglamento nustatyta tvarka;
. meras apklausos paskelbimo iniciatyvos teisę įgyvendina Savivaldybės tarybos veiklos reglamento nustatyta tvarka;
. seniūnas seniūnijos aptarnaujamoje teritorijoje gali inicijuoti Apklausą dėl jo kompetencijai priskirtų klausimų. Seniūnas Apklausos iniciatyvos teisę įgyvendina Savivaldybės tarybos veiklos reglamento nustatyta tvarka.
. Apklausa gali būti surengta:
. visoje Savivaldybės teritorijoje;
. seniūnijos (kelių seniūnijų) aptarnaujamoje teritorijoje (aptarnaujamose teritorijose) ar jos (jų) dalyse;
. gyvenamosios vietovės teritorijoje ar jos dalyje. Apklausos teritorija parenkama atsižvelgiant į tai, kurios teritorijos vietos gyventojams sprendimas, dėl kurio teikiamas klausimas apklausai, turės tiesioginį poveikį.
. Apklausos paskelbimo iniciatyvos teisę gyventojai įgyvendina tiesiogiai. Šiam tikslui sudaroma iniciatyvinė grupė iš ne mažiau kaip 10 vietos gyventojų. Grupės atstovas pateikia Savivaldybės merui prašymą įregistruoti iniciatyvinę grupę.
. Iniciatyvinės grupės prašyme turi būti nurodyta: Apklausai teikiamo klausimo tekstas, siūlomas Apklausos būdas, siūloma Apklausos teritorija ir iniciatyvinės grupės atstovas (atstovai). Iniciatyvinės grupės atstovas (atstovai) prašyme nurodo duomenis: savo vardą, pavardę, asmens kodą ir gyvenamosios vietos adresą. Prašymą pasirašo visi iniciatyvinės grupės nariai.
Formuluojami apklausos klausimai turi būti aiškūs, konkretūs, suprantami visoms gyventojų grupėms ir priskirti Savivaldybės kompetencijai. 
. Jeigu iniciatyvinės grupės prašyme pažymima, kad Apklausai teikiamo (teikiamų) klausimo (klausimų) tekstas yra preliminarus, grupės atstovo (atstovų) prašymu Savivaldybės administracija suteikia reikalingą pagalbą rengiant galutinį Apklausai teikiamo (teikiamų) klausimo (klausimų) tekstą. Galutinį klausimo (klausimų) tekstą pasirašo visi iniciatyvinės grupės nariai ir jis pateikiamas Savivaldybės merui.
. Savivaldybės meras, gavęs iniciatyvinės grupės prašymą ir galutinį apklausai teikiamo klausimo tekstą, ne vėliau kaip per 2 darbo dienas įregistruoja iniciatyvinę grupę ir išduoda vidaus reikalų ministro patvirtintos formos gyventojų parašų dėl reikalavimo paskelbti Apklausą rinkimo lapus. 
. Savivaldybės mero sprendimas įregistruoti iniciatyvinę grupę įforminamas potvarkiu. Gyventojų parašų dėl reikalavimo paskelbti Apklausą rinkimo lapus, vadovaudamasi mero potvarkiu, išduoda Savivaldybės administracija, pažymėdama lapų išdavimo datą.
. Gyventojų iniciatyvos paskelbti Apklausą teisei įgyvendinti nustatomas dviejų mėnesių laikotarpis. Jis skaičiuojamas nuo gyventojų parašų dėl reikalavimo paskelbti Apklausą rinkimo lapų išdavimo dienos.
. Jeigu per šio Aprašo 16 punkte nustatytą terminą nesurenkamas reikiamas gyventojų parašų skaičius,  laikoma, kad apklausos paskelbimo iniciatyvos teisė neįgyvendinta.
. Gyventojų parašų lapus dėl Apklausos paskelbimo kaupia iniciatyvinė grupė. Per šio Aprašo 16 punkte nustatytą terminą surinkusi reikiamą gyventojų parašų dėl reikalavimo paskelbti Apklausą skaičių, iniciatyvinė grupė surašo parašų rinkimo baigiamąjį aktą ir jį kartu su gyventojų parašų lapais ir reikalavimais perduoda Savivaldybės merui.
. Jeigu per šio Aprašo 16 punkte nustatytą terminą yra surinktas reikiamas parašų dėl reikalavimo paskelbti Apklausą skaičius ir nenustatyta parašų rinkimo pažeidimų (gyventojų parašų klastojimo atvejų ar savanoriškumo principo pažeidimų), ne vėliau kaip 10 darbo dienų nuo parašų rinkimo baigiamojo akto ir gyventojų reikalavimo pateikimo Savivaldybės merui dienos meras privalo paskelbti Apklausą.
. Kai Apklausos paskelbimo iniciatyvos teisė įgyvendinama ne mažesnės kaip 1/4 Savivaldybės tarybos narių grupės reikalavimu, meras privalo paskelbti Apklausą ne vėliau kaip per 10 darbo dienų nuo šios grupės reikalavimo gavimo.
. Kai iniciatyvos teisę įgyvendina seniūnas Savivaldybės tarybos reglamente nustatyta tvarka, Savivaldybės meras, gavęs seniūno prašymą, ne vėliau kaip per 10 (dešimt) darbo dienų privalo paskelbti Apklausą.
. Kai Apklausą inicijuoja Savivaldybės taryba, meras ar seniūnas, apklausos teritorija nustatoma atsižvelgiant į tai, kokios teritorijos gyventojams yra aktualūs apklausai teikiami klausimai. 
. Kai Apklausą inicijuoja Savivaldybės gyventojai, Apklausos teritoriją pasiūlo Apklausos organizatorius, atsižvelgdamas į teritorinį suskirstymą ir į tai, kokios teritorijos gyventojams yra aktualūs Apklausai teikiami klausimai. 
. Mero potvarkyje paskelbti Apklausą turi būti nustatyta:
. Apklausai teikiamo (teikiamų) klausimo (klausimų) tekstas;
. Apklausos teritorija ir Apklausos būdas;
. Apklausos data, vieta ir trukmė;
. Apklausos komisijos sudėtis (pirmininkas, jo pavaduotojas, nariai ir sekretorius) ir jos įgaliojimai. Iniciatyvinė grupė turi teisę į Apklausos komisiją deleguoti savo atstovą (atstovus).
. Nustatant apklausos komisijos sudėtį, nurodomi šie duomenys: komisijos nario vardas, pavardė, jo pareigos komisijoje; jeigu komisijos narys yra Savivaldybės administracijos valstybės tarnautojas ar darbuotojas, dirbantis pagal darbo sutartį, nurodomos ir jo pareigos Savivaldybės administracijoje, jeigu komisijos narys yra iniciatyvinės grupės deleguotas asmuo, nurodoma, kad tai yra iniciatyvinės grupės atstovas.
. Mero potvarkis paskelbti Apklausą ir informacija gyventojams apie numatomas konsultacijas turi būti paskelbti laikantis Vietos savivaldos įstatymo 44 straipsnyje nustatytų reikalavimų.  
Informuojant gyventojus apie Apklausą, naudojamos įvairios komunikacijos priemonės: Savivaldybės interneto svetainė, socialiniai tinklai, skelbimai viešose vietose bei kitos prieinamos sklaidos platformos, siekiant užtikrinti kuo platesnį gyventojų pasiekiamumą.

. Apklausą organizuoja Savivaldybės administracijos direktorius. Apklausą vykdo Savivaldybės mero potvarkiu sudaryta Radviliškio savivaldybės vietos gyventojų apklausos komisija (toliau – Komisija).
. Komisijos nariai gali būti Savivaldybės administracijos valstybės tarnautojai ir darbuotojai, Savivaldybės tarybos nariai, seniūnaičiai, iniciatyvinės grupės deleguoti asmenys. Komisijos narių skaičius nustatomas mero potvarkiu, atsižvelgiant į Apklausai teikiamus klausimus, apklausos teritoriją, apklausos būdą. Kai Apklausa rengiama seniūno iniciatyva, į Komisiją turi būti įtraukiamas seniūnijos atstovas.
. Komisijos nariai privalo pasirašyti konfidencialumo pasižadėjimus (Aprašo 4 priedas). Šiuos pasižadėjimus saugo Savivaldybės administracija teisės aktų nustatyta tvarka.
. Komisijos pirmininką, pirmininko pavaduotoją ir sekretorių skiria meras iš Komisijos narių. Komisijos pirmininkas vadovauja Komisijos darbui ir užtikrina Apklausos proceso tvarką.
. Komisija:
. atlieka būtinus pasirengimo Apklausai darbus;
. vykdo Apklausą;
. suskaičiuoja balsus, surašo ir pasirašo Apklausos protokolus;
. gali kreiptis į valstybines institucijas dėl informacijos, reikalingos vykdyti šį Aprašą, gavimo;
. pagal savo kompetenciją priima sprendimus kitais Apklausos vykdymo klausimais.
. Apklausa vykdoma Lietuvos Respublikos vietos savivaldos įstatyme numatytais būdais:
. tiesioginis vietos gyventojų nuomonės įrašymas į Apklausos dalyvių sąrašo lapus;
. Apklausa elektroninių ryšių priemonėmis Savivaldybės interneto svetainėje www.radviliškis.lt.
. meras, atsižvelgdamas į Apklausos iniciatorių prašymą, priima sprendimą dėl Apklausos būdo, laiko, vietos, trukmės ir apklausos teritorijos.
. Tiesioginis gyventojų nuomonės įrašymas Apklausos dalyvių sąrašo lapuose vykdomas mero potvarkyje nurodytu laikotarpiu nurodytose patalpose nustatytu laiku, tokia tvarka:
. organizuojant Apklausą turi būti pasirūpinta, kad Apklausos patalpa būtų lengvai randama (prie pastato ir pastato viduje turi būti užrašai ir rodyklės, nurodančios Apklausos vykdymo vietą);
. Apklausos patalpoje turi būti iškabinti apklausai teikiami Savivaldybės mero potvarkiu patvirtinti Apklausos klausimai ir šis Aprašas;
. Vietos gyventojų apklausos sąrašo lapus ir Apklausos lapus išduoda Savivaldybės administracijos direktorius Komisijos pirmininkui ne vėliau kaip likus 1 (vienai) dienai iki Apklausos pradžios;
. parengti vietos gyventojų apklausos lapai (forma pagal Aprašo 2 priedą) yra pažymimi specialiomis atpažinimo priemonėmis (mero arba komisijos antspaudas);
. balsavimo vietoje yra įrengiama balsadėžė, kuri turi rinkimų, referendumų metu balsadėžėms keliamus reikalavimus;
. gyventojai, turintys teisę dalyvauti apklausoje, gali balsuoti balsavimo vietose pateikę Komisijai asmens tapatybę patvirtinantį dokumentą, pasirašę Vietos gyventojų apklausos dalyvių sąrašo lapuose (1 priedas);
. Komisijai įsitikinus, kad šis asmuo gyvena apklausiamoje teritorijoje, Komisijos narys pateikia apklausos dalyviui Vietos gyventojų apklausos lapą (2 priedas), kuriame jis turi pažymėti pasirinktą atsakymo variantą. Komisijos nariai turi užtikrinti, kad asmeniui pateikiant pasirašyti apklausos dalyvių sąrašo lapus, jam nebūtų galimybės pamatyti kitų asmenų asmens duomenų;
. Apklausos dalyvis, reiškiantis balsą balsavimo vietose, kuris dėl neįgalumo ar kitokių priežasčių negali pats įrašyti savo nuomonės ir pasirašyti, jo prašymu tai gali padaryti kitas jo nurodytas asmuo (išskyrus Komisijos narį). Šis faktas turi būti pažymėtas atitinkamu įrašu Vietos gyventojų apklausos dalyvių sąrašo lapuose ir patvirtintas Komisijos nario parašu;
. Komisija neįskaičiuoja gyventojo pareikštos nuomonės tik tuo atveju, jeigu dėl netinkamai užpildytų Vietos gyventojų apklausos lapų neįmanoma nustatyti tikrosios gyventojo valios dėl pateikto klausimo (pvz., subraukytas, be atpažinimo žymės grąžintas vietos gyventojų apklausos lapas);
. Komisija, pasibaigus Apklausai, uždaro patalpą, suskaičiuoja balsus „taip“ ir „ne“ ir surašo protokolą (3 priedas), kurį pasirašo Komisijos nariai.
. Apklausa elektroninių ryšių priemonėmis Savivaldybės interneto svetainėje www.radviliškis.lt vykdoma:
. Savivaldybės administracijos direktorius sudaro galimybę mero potvarkyje nurodytu laikotarpiu Savivaldybės interneto svetainėje vietos gyventojams dalyvauti apklausoje ir užtikrina Vietos savivaldos įstatymo 46 straipsnio 3 dalyje nustatytus reikalavimus.
. Apklausoje dalyvaujantys vietos gyventojai identifikuojasi elektroninių ryšių priemonėmis. Šiam reikalavimui užtikrinti tvarkomi asmens duomenys: asmens vardas, pavardė, asmens kodas ir gyvenamosios vietos adresas. Šiuo būdu apklausą vykdyti draudžiama, jeigu nėra techninių galimybių patikrinti asmens tapatybės bei gyvenamosios vietos;
. pasibaigus balsavimui Apklausai skirtam laikui, suformuojama ataskaita apie Apklausos elektroninėmis ryšių priemonėmis rezultatus, kurią pasirašo ją suformavęs Savivaldybės administracijos darbuotojas ir perduoda Komisijai skaičiuoti balsavimo rezultatus. Gyventojų balsavimo rezultatai nurodomi protokole. Komisija, pasibaigus balsavimui Apklausoje skirtam laikui, suskaičiuoja balsus ir surašo Vietos gyventojų apklausos balsų skaičiavimo protokolą (Aprašo 3 priedas), kurį pasirašo Komisijos nariai;
. organizuojant Apklausą elektroninių ryšių priemonėmis Savivaldybės interneto svetainėje, vietos gyventojams sudaroma galimybė pateikti savo valią Apklausoje teikiamu klausimu šio Aprašo 34 punkte nustatytu būdu ir tvarka;
. Apklausos dalyviui išreiškus nuomonę elektroninių ryšių priemonėmis ir tiesioginiu gyventojų nuomonės įrašymu į Apklausos dalyvių sąrašo lapus, galioja elektroninių ryšių priemonėmis užpildytas balsas.

. Apklausos rezultatus (Vietos gyventojų apklausos balsų skaičiavimo protokolą, Vietos gyventojų apklausos dalyvių sąrašo lapus, Vietos gyventojų apklausos lapus, nepanaudotus lapus) ne vėliau kaip per 5 (penkias) darbo dienas po Apklausos pabaigos Komisijos pirmininkas pateikia merui. Meras paskelbia Apklausos rezultatus, laikydamasis Vietos savivaldos įstatymo 43 straipsnyje ir Reglamente nustatytų vietos gyventojų informavimo reikalavimų.
. Apklausa laikoma įvykusia, jeigu savo nuomonę pateiktu (pateiktais) klausimu (klausimais) pareiškė ne mažiau kaip 10 procentų Apklausos teritorijos gyventojų, turinčių teisę dalyvauti Apklausoje.
. Paskelbti Apklausos rezultatai (gyventojų nuomonė dėl Apklausai pateikto (pateiktų) klausimo (klausimų) turi būti svarstomi artimiausiame Savivaldybės tarybos posėdyje. Į juos gali būti atsižvelgiama priimant sprendimą dėl Apklausai pateikto (pateiktų) klausimo (klausimų).
. Savivaldybės taryba privalo svarstyti Apklausai pateiktą (pateiktus) klausimą (klausimus), jeigu savo nuomonę pateiktu (pateiktais) klausimu (klausimais) pareiškė ne mažiau kaip 10 procentų Apklausos teritorijos gyventojų, turinčių teisę dalyvauti Apklausoje, Reglamento nustatyta tvarka.
. Savivaldybės tarybos sprendime dėl apklausai pateikto klausimo turi būti nurodyti apklausos rezultatai ir savivaldybės tarybos sprendimo motyvai. Savivaldybės tarybos sprendimas dėl apklausai pateikto klausimo turi būti paskelbtas laikantis Vietos savivaldos įstatymo 43 straipsnyje nustatytų reikalavimų.

. Apklausos rezultatai yra patariamojo pobūdžio.
. Apklausos organizavimo išlaidos apmokamos iš Savivaldybės biudžeto. Patalpas Apklausai suteikia Savivaldybės administracijos direktorius, jas įrengia ir techniškai aptarnauja Administracija arba seniūnai, kurių teritorijoje vyksta apklausa.
. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.
. Apklausos organizavimo dokumentacija saugoma Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.
. Skundus dėl Apklausos komisijos sprendimų, apklausos balsų skaičiavimo protokolų surašymo, taip pat kitus prašymus ir skundus dėl šio Aprašo nuostatų pažeidimų nagrinėja Savivaldybės mero sudaryta atskira Komisija, kuri per 5 (penkias) darbo dienas pateikia Savivaldybės merui motyvuotą išvadą. Sprendimą dėl prašymų ir skundų nagrinėjimo priima Savivaldybės meras. Sprendimas įforminamas Savivaldybės mero potvarkiu ne vėliau kaip per 2 (dvi) darbo dienas nuo motyvuotos išvados gavimo dienos. Sprendimą dėl apklausos rezultatų pripažinimo negaliojančiais gali priimti tik Savivaldybės taryba.
. Veiksmai ir sprendimai, priimti įgyvendinant Aprašą, gali būti skundžiami Lietuvos Respublikos administracinių bylų teisenos įstatymo nustatyta tvarka.
. Už Aprašo įgyvendinimą yra atsakingas Savivaldybės meras.
_________________________________


Radviliškio rajono savivaldybės vietos
gyventojų apklausos organizavimo
tvarkos aprašo
 priedas 

(Gyventojų apklausos dalyvių sąrašo formos pavyzdys)
Lapas Nr. ………….
A.V.

VIETOS GYVENTOJŲ APKLAUSOS DALYVIŲ 
S Ą R A Š A S

Apklausai teikiamas klausimas ........................……………………………………………….
…………………………………………………………………………………………………...
Apklausos būdas ................................................................................................................
Apklausos teritorija  ……………………………………………………………………………
Apklausos vieta …………………………………………………………………………………
Apklausos data ………………………………………………………………………………….
Apklausos trukmė ........................................................................................................................
Eil. Nr.	Vardas, pavardė	Gimimo data	Adresas	Parašu patvirtintas dalyvavimas	
1	2	3	4	5
					
					
					
					
					
					
	Iš viso lape:	


Pasirašydami šiame sąraše, Jūs patvirtinate, kad esate tinkamai informuotas (-a) apie tai, kad Jūsų asmens duomenų valdytoja yra Radviliškio rajono savivaldybės administracija (kodas 188726247, adresas: Aušros a. 10, 82196, Radviliškis, tel. (0 422) 69 003, el. p. informacija@radviliskis.lt). Asmens duomenys tvarkomi siekiant užtikrinti Jūsų teisę dalyvauti Radviliškio rajono savivaldybės vietos gyventojų apklausoje ir Jūsų tiesioginį dalyvavimą tvarkant viešuosius Radviliškio rajono savivaldybės reikalus. Tvarkymo pagrindas – tvarkyti būtina siekiant atlikti užduotį, vykdomą viešojo intereso labui, arba vykdant duomenų valdytojui pavestas viešosios valdžios funkcijas. Jūsų duomenys Radviliškio rajono savivaldybės administracijoje bus saugomi teisės aktų, reglamentuojančių duomenų saugojimo terminus, nustatyta tvarka ir gali būti teikiami tretiesiems asmenims, jeigu tai yra būtina vykdant ir organizuojant apklausą, ir asmenims, kurie turi teisę šiuos duomenis gauti teisės aktų nustatyta tvarka. Duomenis privalu pateikti. Priešingu atveju, Jums nebus išduotas vietos gyventojų apklausos lapas ir Jūs negalėsite dalyvauti apklausoje. Jūs turite teisę kreiptis su prašymu susipažinti su asmens duomenimis, juos ištaisyti, ištrinti, apriboti jų tvarkymą, juos perkelti, taip pat turite teisę nesutikti su duomenų tvarkymu, pateikti skundą Valstybinei duomenų apsaugos inspekcijai (L. Sapiegos g. 17, LT-10312 Vilnius), pasikonsultuoti su Radviliškio rajono savivaldybės administracijos duomenų apsaugos pareigūnu ___________________, el. p.: ____________ .

Apklausos komisijos narys                                     (parašas)                     (vardas, pavardė)


Radviliškio rajono savivaldybės vietos
gyventojų apklausos organizavimo
tvarkos aprašo
 priedas 

(Vietos gyventojų apklausos dalyvio lapo forma)

Lapas Nr. _____




Apklausai teikiamas klausimas	
Apklausos būdas	
Apklausos teritorija	
Apklausos data	
Apklausos vieta	
Apklausos trukmė	


Klausimas	Atsakymas	Žymėjimo pavyzdys X
	TAIP	
	NE	


––––––––––––––––––––––––––––––––



Radviliškio rajono savivaldybės vietos
gyventojų apklausos organizavimo
tvarkos aprašo
 priedas

(Vietos gyventojų apklausos balsų skaičiavimo protokolo  formos pavyzdys)

VIETOS GYVENTOJŲ APKLAUSOS BALSŲ SKAIČIAVIMO
P R O T O K O L A S


Apklausai teikiamas klausimas	
Apklausos būdas	
Apklausos teritorija	
Apklausos data	
Apklausos vieta	
Apklausos trukmė	


. Apklausiamos teritorijos vietos gyventojų, turinčių teisę dalyvauti apklausoje, skaičius – ……

. Apklausoje dalyvavo ……vietos gyventojai (-ų), jų dalis nuo bendro (1 punkto) skaičiaus – … %

. Vietos gyventojų, atsakiusių TAIP, skaičius ……, jų dalis nuo dalyvavusiųjų – ..……… %

. Vietos gyventojų, atsakiusių NE, skaičius ……, jų dalis nuo dalyvavusiųjų – ..……… %

. Protokolas pasirašytas 20 m. ………………. …..d.

Apklausos komisijos pirmininkas (-ė)………………………………………………………………..
(parašas)                                (vardas, pavardė)

Apklausos komisijos pirmininko pavaduotojas (-a) ………………………………………………

(parašas) (vardas, pavardė)

Apklausos komisijos sekretorius (-ė) ………………………………………………
(parašas) (vardas, pavardė)


Apklausos komisijos nariai:

(apklausos komisijos nario parašas)                        (vardas, pavardė)
––––––––––––––––––––––––––––––––



Radviliškio rajono savivaldybės vietos
gyventojų apklausos organizavimo
tvarkos aprašo
 priedas 

(Konfidencialumo pasižadėjimo forma)




Aš, ___________________________, esu susipažinęs (-usi) su 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – BDAR), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.
. Suprantu, kad:
. būdamas (-a) Apklausos komisijos nariu (-e) tvarkysiu duomenis, kurie negali būti atskleisti ar perduoti neįgaliotiems asmenims ar institucijoms;
. netinkamas duomenų tvarkymas gali užtraukti atsakomybę pagal Lietuvos Respublikos įstatymus.
. Įsipareigoju:
. saugoti duomenų paslaptį;
. tvarkyti duomenis, vadovaudamasis (-i) BDAR, Lietuvos Respublikos asmens duomenų teisinės apsaugos įstatymu ir kitais duomenų apsaugą reglamentuojančiais teisės aktais;
. neatskleisti, neperduoti ir nesudaryti sąlygų įvairiomis priemonėmis susipažinti su tvarkoma informacija nė vienam asmeniui, kuris nėra įgaliotas naudotis šia informacija, asmens duomenis tvarkyti tik tokios apimties, kuri būtina teisėtiems tikslams pasiekti ir vykdomoms funkcijoms (užduotims) atlikti;
. man patikėtus dokumentus ar duomenis saugoti tokiu būdu, kad tretieji asmenys neturėtų galimybės su jais susipažinti ar jais pasinaudoti;
. be atskiro Apklausos komisijos pirmininko leidimo nedaryti ir nepasilikti jokių man pateiktų dokumentų kopijų;
. asmens duomenis tvarkyti taip, kad duomenų subjektų tapatybę būtų galima nustatyti ne ilgiau negu to reikia tiems tikslams, dėl kurių šie duomenys buvo tvarkomi, įgyvendinti;
. pranešti Apklausos komisijos pirmininkui apie bet kokią įtartiną situaciją, kuri gali kelti grėsmę duomenų saugumui ar įvykusį duomenų saugumo pažeidimą.
. Žinau, kad:
. už šio pasižadėjimo, BDAR ir Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą ir apsaugą, nesilaikymą gali būti taikoma atsakomybė, numatyta teisės aktuose;
. šis pasižadėjimas galioja visą Apklausos komisijos nario laiką, taip pat pasibaigus šiam laikotarpiui pagal BDAR ir Lietuvos Respublikos asmens duomenų teisinės apsaugos įstatymą.
			
(Vardas, pavardė)			(Parašas, data)

_____________________________








RADVILIŠKIO RAJONO SAVIVALDYBĖS TARYBOS SPRENDIMO PROJEKTO
„DĖL RADVILIŠKIO RAJONO SAVIVALDYBĖS VIETOS GYVENTOJŲ APKLAUSOS ORGANIZAVIMO TVARKOS APRAŠO PATVIRTINIMO“
AIŠKINAMASIS RAŠTAS

2025-03-14
Radviliškis

.	Projekto rengimą paskatinusios priežastys, parengto sprendimo projekto tikslai ir uždaviniai.
Lietuvos Respublikos vietos savivaldos įstatymo 4 straipsnio 8 punkte nustatyta, kad pagrindiniai principai, kuriais grindžiama vietos savivalda, yra <...> „savivaldybės gyventojų dalyvavimo tvarkant savivaldybės reikalus. Savivaldybės informuoja vietos gyventojus apie savo veiklą, sprendimų projektus, priimtus sprendimus ir sudaro sąlygas vietos gyventojams tiesiogiai dalyvauti planuojant ir įgyvendinant savivaldybės sprendimus“. To paties įstatymo 15 straipsnio 2 dalies 36 punkte nustatyta, kad išimtinė savivaldybės tarybos kompetencija <...> vietos gyventojų apklausos tvarkos aprašo tvirtinimas“.
. Projekto iniciatoriai (institucija, asmenys ar piliečių atstovai) ir rengėjai.
Projekto iniciatorius – Radviliškio rajono savivaldybės administracija, rengėjas – Radviliškio rajono savivaldybės administracijos Juridinis skyrius.
. Kaip šiuo metu yra reguliuojami sprendimo projekte aptarti teisiniai santykiai.
Radviliškio rajono savivaldybės tarybos 2021 m. rugpjūčio 26 d. sprendimas Nr. T-571 „Dėl vietos gyventojų apklausos organizavimo tvarkos aprašo patvirtinimo“.
.	Kokios siūlomos naujos teisinio reguliavimo nuostatos, kokių teigiamų rezultatų laukiama.
Šiuo metu galiojantis Vietos gyventojų apklausos organizavimo tvarkos aprašas, patvirtintas Radviliškio rajono savivaldybės tarybos 2021 m. rugpjūčio 26 d. sprendimu Nr. T-571 „Dėl vietos gyventojų apklausos organizavimo tvarkos aprašo patvirtinimo“, nebeatitinka LR Vietos savivaldos įstatymo nuostatų, todėl būtina priimti naują Radviliškio rajono savivaldybės vietos gyventojų apklausos organizavimo tvarkos aprašą.
. Galimos neigiamos priimto sprendimo projekto pasekmės ir kokių priemonių reikėtų imtis, kad tokių pasekmių būtų išvengta.
Neigiamų pasekmių nenumatoma.
. Kokius teisės aktus būtina priimti, kokius galiojančius teisės aktus būtina pakeisti ar pripažinti netekusiais galios priėmus sprendimo projektą. 
Naikintinas Radviliškio rajono savivaldybės tarybos 2021 m. rugpjūčio 26 d. sprendimas Nr. T-571 „Dėl vietos gyventojų apklausos organizavimo tvarkos aprašo patvirtinimo“.
. Sprendimo projektui įgyvendinti reikalingos lėšos, finansavimo šaltiniai.
Sprendimui įgyvendinti lėšų nereikės. Jei bus organizuojama apklausa, vadovaujantis LR Vietos savivaldos įstatymo 51 straipsnio 8 dalies nuostatomis, apklausos organizavimo išlaidos apmokamos iš Savivaldybės biudžeto.
. Sprendimo projekto rengimo metu gauti specialistų vertinimai ir išvados.
Sprendimo projektas suderintas su savivaldybės juristu ir kalbininku.
. Numatomo teisinio reguliavimo poveikio vertinimo rezultatai.
Neatlikta ir nenumatyta.
. Sprendimo projekto antikorupcinis vertinimas. 
Vadovaujantis Lietuvos Respublikos korupcijos prevencijos įstatymu šiam sprendimo projektui antikorupcinis vertinimas nėra taikytinas.
.	Kiti, iniciatoriaus nuomone, reikalingi pagrindimai ir paaiškinimai. 
Nėra.
. Pridedami dokumentai.
Nėra.


Sprendimo projektą parengė
Juridinio skyriaus vedėjas                                                                                    Remigijus Rudžianskas

